Wow!!!! Bin wieder mal sprachlos! Chan das nur schwaer beschriebe, eifach ganz e spezielli Athmosphaere uf dene Insle, Natur pur!    Am letschte Sunntig (13. Mai) sind d Romy und ich im Paradies glandet! Nach 1 1/2h Flug haend mir Galapagos erreicht und sind grad wiiter zum Hafe vo Baltra und uf euses Schiff: 16 Passagier, 6 Crew und euse super  Guide, de Washington. Fuer di naechte 8 Taeg gahts vo Insle zu Insle. Bim Steg zum iistiege isch s Baenkli vo Seeleue bsetzt gsi.    Nach ere churze Fahrt simmer bi emene Spatziergang uf de 1. Insle (Santa Cruz, Playa)iitaucht i ganz e spezielli Welt. Traumhafti schneewiisi Straend, e Lagune, unzaehligi exotischi Meeresvoegel, Flamingos (das mal noed uf 4000 Meter wie in Chile und Bolivie), grossi Landleguan, knall-roti und schoen gmustereti Chaebse, Kaktus, Wasserleguan, u.s.w.  Spaeter simmer vo  eim vo dene Traumstraend us go Schnorchle: exotischi Fisch, aber sehr waenig zum gseh im Verglich zu daem wo i de naechste Taeg cho isch. S Wasser isch raecht chalt gsi, drum haemmer fuer di naechste Schnorchel-Usflueg Neoprenazueg gmietet.    So, ich muess go schlafe, meh Text folgt i de naechste Taeg, u.a. mit de folgende Highlights:    Schnorchle mit grosse Schildchrotte: Wow!  Schnorchle mit 6 Hai: Wow!!  Schnorchle mit emene riesige Mantaray: Wow!!!  Riese  Land-Schidchroete: Wow!!!!!  Bananen- und Zuckerrohr-Plantage: oepis ganz unerwartets zur Abwaechslig im Zentrum vo Santa Cruz Island.    Hey, bin wieder zruck. S Waetter z Quito isch nanig wuerklich besser worde.    Nach de Uebernachtig uf em Schiff ischs am naechste morge frueh wiiter gange uf ere andere Insle. Mir haend d Seeleue us naechster Naechi choene beobachte.  Traumhaft!! Die sind so herzig und am liebste hett ich di Junge gstreichlet... aber mer daerf kei Tier beruehre uf Galapagos. Bi de Seeleue wuerd z.B. d Mueter s Baby nueme am Gschmack nah erkaenne, wenns beruehrt worde isch, und somit wuerds au nueme stille und s Baby verhurnere.  Spaeter simmer go schnorchle: D Seeleue wirked uf em Land sehr tolpatschig und eher ungschickt und langsam i de Fortbewegig, usserdem liegeds oft erschoepft umenand am erhole vom Fischfang und zum Waermi tanke. Unter Wasser  sinds jedoch uesserst waendig und pfiilschnell. Es haet mega Spass gmacht, die bim Spiele unter Wasser ganz naech z beobachte. Zum Teil sinds so naech zu mir cho, dass ichs hett choene beruehre. Si haend glaub au mit mir chli welle spiele. Bi de grosse Bulle haesch jedoch scho muesse vorsichtig si, falls si ihres Revier waend verteitige.    Mir sind jewils ueber Nacht zu andere Insle gfahre oder besser gsleit gschauklet. Ich han meistens erstuhnlich guet gschlaffe, obwohl so Boot sich raecht bewegt  haet. Zum Glueck gits Ohropax, wil de Motor und s Geklapper sehr lut sind. A de naechste Tag sind mir immer wieder go Wandere uf Insle und go schnorchle. Alli Taeg sind dureplanet gsi und mer haet jewils nur churzi Siestas gha, aber das isch guet gsi so, wils so viel z gseh gaeh het.  S eint mal bim Schnorchle haend mir 6 oder 7 Hai gseh. S sind ca. 1 1/2 Meter lang gsi und unter eus gschwumme. Si biissed noed, meistens, und sind zchli zum eim uffraesse. S isch unglaublich gsi die zgseh, direkt unter  sich!!!    A emene andere Tag simmer am Strand gsi und nur ca. 2 Meter is Wasser: det haets unzaehligi Roche (ca. 30 bis 80cm gross) gha, zum Teil sinds bi Waelle zu eim ane gspuehlt worde. Oh Celli, han viel muesse a dis Erlaebnis in Mexico daenke... zum Glueck haet mich keine gstoche!!! Chli wiiter usse sind Hai verbii gschwumme. Det waers z gfaehrlich gsi zum wiiter is Wasser gah waeg de Roche.    Namal chli spaeter simmer vom Dinghy (s Boot zum as Land gah und s Rettigsboot vo eusem  Schiff) us go schnorchle. Euse Guide isch würklich guet gsi im Finde vo Tier. Churz spaeter simmer is Meer gsprunge und haend en Mantaray (riese Roche) us ca. 3 Meter Entfernig choene beobachte. So ufregend! De haet ca. 4 Meeter breiti 'Fluegel' gha und isch vor eus gschwebt. Leider isch er nach ca. 3 Minute is offne Meer verschwunde und mir sind noed nah cho.    Uf Santa Cruz simmer am Morge id Charles Darwin Station. Det wered Rieseschildchrotte (Land) ufzoge. Waeg natuerliche Feind (Voegel,  Echsen) und v.a. waeg importierte Tier wie Huend, Ratte, Chatze, Ameise u.s.w. sind d Nester vo de Schildchrotte sehr unsicher. Di meiste wuered noed ueberlebe: entweder d Eier oder di junge Schildchroettli wuerded ufgfraesse. Drum grabes jedes Jahr einigi Eier us und bringed die id Zuchtstation a de Darwin Station. Det bliibeds bis zum 4. Altersjahr und wered daenn zruck uf die entsprechende Heimatinsle verteilt. Dur das Projekt haend bis jetzt fast 3000 Schildchrotte choene grettet werde. De Bestand vo daene  Tier isch vom Jahr 1600 vo ca. 250'000 uf momentan ca. 25'000 gschrumpft. Si sind leider dur Seefahrendi, Pirate und ab ca. 1850 dur ecuadorianischi Einwanderer verspiese worde. Fuer d Seefahrer ischs e gueti 'Frischfleisch' Quelle gsi, wil d Schildchrotte ohni Eesse an Bord bis zu 1/2 Jahr haend choene ueberlebe. Erst sit guet 40 Jahr sinds gschuetzt! S Beobachte vo dene Tier isch so interessant. Si choend ueber 200 Jahr laebe und d Maenndli wered bis zu 250kg schwaer!!    Am Namittag hät eus de  Guide zerst wiiteri Riiseschildchrotte in Natur zeiget und eus dänn id Banane-Plantage vo sinere Familie mitgnoh. Det hämmer Banae gärntet (mmm früsch und süess) und Zuckerrohr gschnitte mit de Machete. Zuckerrohr-Stückli hät mer chöne verbisse und de Saft trinke. Sehr süess!    A de nächste Täg ischs wiiter gange zu diverse wiitere Insle. Uf einere simmer i de Badhose dur en lange Lava-Tunnel gstiege und dänn im unterirdische See go bade. Brrrr... iischalt, nur dur Taschelampe belüchtet. Hät  chli Überwindig brucht, aber au Spass gmacht. Schöni Abchüelig a äne Heisse Täg.    Ah, über d Vögel han ich ja no gar nüt gschriebe:  S hät uf jedere Insle unglaublich viel Vögel gha. Jensti verschiedeni Sorte i allne mögliche Farbe und Forme. Hett nöd dänkt, dass mich Vögel mal so fasziniere chönd. Sust gseht mer die ja meistens us de Ferni, aber da kümmered die sich nöd um d Mensche und lönd sich nöd stöhre. Us wäniger als 1m Entfernig chan mer ihne zueluege. D Bluefoot Boobies (Tölpel)  hüpfed bim Brauttanz vo eim knall-blaue Fuess uf de ander, wänn sich es Männdli, bzw. Wibli nächeret schlönds d Flügel uf und mached lustigi Grüsch. Tütüüüüüüüü...  Ah, und "Boobies" isch uf Engl. au es Wort für Brüst. Han aber keis vo de T-shirts gchauft mit em Text "I love boobies" und zwei blaue Füess uf Brusthöchi. ;-)    D Fregatt-Vögel Männli hocked uf ihrne Näster und werbed für d Wiibli, wo obe dure flüged. Hänn eis id nächi chumt, streckeds ihre grosse rote Luftsack (am Hals) use, schlönd  mit de Flügel und mached "trtrtrtr" oder so. Mega witzig. D Albatros chlappered i Päärli mit em Schnabel und küssed sich. Si chönd nur a de Klippe abflüge. Somit spatziereds vom Inselinnere immer zur Klippe (Airport) und hebed det geg de Wind ab.  Dezue häts no vieli anderi Vögel vo chli bis gross.    ____________________________________________________________ ________________      Fazit:    Die 8 Taeg sind wunderbar gsi und ich chan eu allne en Bsuech vo dene Insle  sehr empfehle. Wahnsinn, was d Natur alles fuer Spektakel z buete haet.